V roku 2012 bolo v EÚ celkovo usmrtených 25 miliónov kusov hovädzích zvierat, z ktorých približne 2,1 milióna (8,5 %) bolo usmrtených bez omráčenia, a to takmer všetky (97 %) v šiestich členských štátoch.

Vzhľadom na špecifickosť a zložitosť tejto štúdie (najmä na zber technických a vedeckých údajov na bitúnkoch) trvala jej príprava a realizácia oveľa dlhšie, než sa očakávalo, a to je príčinou oneskorenia prijímania tejto správy.

V článku 27 ods. 2 nariadenia Rady (ES) č. 1099/2009 o ochrane zvierat počas usmrcovania sa stanovuje že, „Komisia najneskôr do 8. decembra 2012 predloží Európskemu parlamentu a Rade správu o systémoch znehybňovania hovädzieho dobytka prevrátením alebo inou neprirodzenou polohou. Táto správa musí vychádzať z výsledkov vedeckej štúdie, v ktorej sa uvedené systémy porovnávajú so systémami ponechávajúcimi hovädzí dobytok vo vzpriamenej polohe, pričom sa v nej zohľadnia aspekty dobrých podmienok zvierat, ako aj sociálno-ekonomické vplyvy vrátane prijateľnosti zo strany náboženských spoločenstiev a bezpečnosti prevádzkovateľov. K tejto správe sa podľa potreby priložia legislatívne návrhy s cieľom zmeniť a doplniť toto nariadenie týkajúce sa systémov znehybňovania hovädzieho dobytka prevrátením alebo inou neprirodzenou polohou.“

Podľa štúdie BoRest sú systémy znehybňujúce vo vzpriamenej polohe lacnejšie ako otočné, a to vo všetkých ekonomických aspektoch, ako sú celkové investície, údržba a životnosť.

Pri väčšine premenných boli rozsahy priemerných hodnôt získaných v troch polohách (v prevrátenej polohe, v polohe na boku, vo vzpriamenej polohe) podobné. Výsledky poukázali na určité rozdiely, ale väčšina z nich mohla súvisieť s niektorými zvláštnosťami konštrukčného návrhu zariadenia, s kvalitou znehybnenia hlavy a so zručnosťou prevádzkovateľov.

V rámci štúdie BoRest sa skúmali otázky dobrých životných podmienok 1 113 kusov hovädzích zvierat z rôznych vzoriek kategórií zvierat, znehybňovacích zariadení alebo postupov zozbieraných na 18 bitúnkoch v šiestich členských štátoch od júla do decembra 2013. Sledovalo sa niekoľko ukazovateľov dobrých životných podmienok zvierat v súvislosti s trvaním znehybnenia, postupmi rezania a vykrvovania, ako aj so stratou vedomia.

Na základe týchto údajov sa v štúdii BoRest odhaduje, že viac ako 85 % zvieratá je usmrcovaných v moderných otočných zariadeniach. Je to v súlade so skutočnosťou, že 67 % bitúnkov je vybavených zariadeniami novšími ako 10 rokov a že menej ako 15 % bitúnkov predstavuje investície spred roku 1990.

Podľa štúdie BoRest je viac ako 90 % francúzskych bitúnkov vybavených modernými otočnými zariadeniami, a to nezávisle od veľkosti bitúnku. Tieto zariadenia sa používajú aj v iných krajinách, ako sú Holandsko, Španielsko a Belgicko (spolu s Francúzskom predstavujú tieto členské štáty 85 % zvierat usmrcovaných bez omráčenia).

V kontexte štúdie BoRest sa vynaložila pomerne veľká snaha na získanie informácií od širokej škály náboženských predstaviteľov.

Zástupcovia židovských komunít vždy uprednostňovali prevrátenú polohu.

Zástupcovia moslimských komunít často uprednostňovali otočné zariadenia, ale vzpriamenú polohu takisto považovali za prijateľnú, ak sa správne prispôsobila a ak boli pracovníci prevádzkujúci systém skúsení.

Podľa názoru oboch komunít znehybnenie hlavy, bez ohľadu na polohu hovädzích zvierat, predstavuje problém z hľadiska dobrých životných podmienok zvierat, účinnosti odkrvenia a postupov.

Pokiaľ ide o pracovné podmienky, nebolo možné uskutočniť porovnanie medzi uvedenými dvomi znehybňovacími systémami v dôsledku obmedzeného počtu odpovedí zamestnancov pracujúcich so znehybňovacím systémom vo vzpriamenej polohe. Hlavné riziká z hľadiska bezpečnosti práce súvisia s možným neočakávaným pohybom zvierat po uvoľnení zo znehybňovacieho zariadenia a počas dvíhania.

5.Obchod

Žiadne oficiálne správy o obchodovaní s mäsami halal a kóšer neexistujú.

Na základe údajov Eurostatu z rokov 2009 – 2013 bol vývoz hovädzieho mäsa z EÚ do moslimských krajín stredozemskej oblasti a Izraela veľmi nízky (menej ako 15 000 ton ekvivalentu jatočnej hmotnosti) v porovnaní s celkovým vývozom do tretích krajín (až do 400 000 ton ročne). Okrem toho je z roka na rok veľmi premenlivý. Vývoz EÚ na Blízky východ sa v posledných rokoch výrazne zvýšil, ale stále je na nízkej úrovni.

6.Záver

Znehybňovací systém pre hovädzie zvieratá usmrcované bez omráčenia vyberá prevádzkovateľ bitúnkov s cieľom splniť náboženské požiadavky príslušných komunít. Okrem toho si prevádzkovatelia želajú systém, ktorý umožňuje rýchlu stratu vedomia zvieraťa, zabezpečuje bezpečnosť pri práci a je ekonomicky životaschopný.

V EÚ sa používajú dva hlavné znehybňovacie systémy:

a)systém znehybňovania vo vzpriamenej polohe, v ktorom sa zvieratá vykrvujú vo vzpriamenej polohe (používa sa aj v prípade omračovania zvierat jatočnou pištoľou s upevnenou strelou);

b)otočný systém, v ktorom sa zvieratá vykrvujú po otočení do prevrátenej polohy alebo polohy na boku (povolený len na usmrcovanie bez omráčenia).

Oba systémy majú výhody aj nevýhody. Systém znehybňovania vo vzpriamenej polohe bol v minulosti považovaný za vhodnejší z hľadiska dobrých životných podmienok zvierat, pretože nestavia zviera do neprirodzenej polohy. Z údajov zhromaždených v prípade viac ako tisíc zvierat v EÚ vyplýva, že z hľadiska dobrých životných podmienok zvierat neexistuje žiadne presvedčivé zistenie naznačujúce, že jeden systém je lepší ako druhý. Vzhľadom na rozmanitosť situácií zistených na bitúnkoch závisia dobré životné podmienky zvierat viac od konštrukčného návrhu a spôsobu používania zariadení, ako od polohy zvierat (vo vzpriamenej alebo prevrátenej polohe).

To isté platí pre bezpečnosť obsluhy alebo rýchlosť linky na bitúnku.

Investičné a prevádzkové náklady sú podstatne vyššie v prípade otočných znehybňovacích systémov než v prípade systémov znehybňujúcich vo vzpriamenej polohe. Otočné systémy sa však v EÚ bežne používajú (v prípade 80 % hovädzích zvierat usmrtených bez omráčenia).

Prevažná väčšina otočných znehybňovacích systémov používaných v EÚ bola navrhnutá len nedávno.

Informácie o najlepších postupoch a školenia o správnom používaní týchto znehybňovacích systémov prispievajú k zlepšeniu životných podmienok zvierat nezávisle od použitého znehybňovacieho systému. Štúdia BoRest poskytuje v tejto súvislosti prehľad.